Saak teen Zuma se seun uitgestelDuduzane Zuma Foto: africa.widmi.com Die geregtelike ondersoek om te bepaal of pres. Jacob Zuma se seun, Duduzane, aanspreeklik gehou kan word vir ŉ noodlottige taxi-ongeluk, is Maandag in die Randburgse landdroshof uitgestel sodat die staat en verdediging deur al die bewyse kan gaan. “Mnr. [Gary] Mazanam [vir Zuma] en ek het steeds baie bewyse om te verwerk. In die belang van geregtigheid versoek ons meer tyd,” het staatsaanklaer Yusuf Baba in die hof gesê. Baba en Mazanam sou Maandag hul slotbetoë in die verhoor gelewer het. Landdros Lolita Chetty het aangedui dat dit ideaal sou wees om die verhoor vanjaar af te handel en het die saak tot 24 November uitgestel. Zuma se Porsche het op ŉ reënerige aand in Februarie ŉ minibustaxi van agter getref. ŉ Taxipassasier, Phumzile Dube, het gesterf toe die taxi omgeslaan het. Hoofsuperintendent Wayne Minnaar, woordvoerder van die metropolisie, het in daardie stadium gesê die Porsche het die taxi op die M1-suid by die Grayston-afrit in Sandton van agter getref. Drie ander mense is in die ongeluk beseer.